
AMENAJAREA TERITORIULUI ŞI ECHILIBRU ECOLOGIC 


	Bucureşti,

Către

BIROUL PERMANENT AL CAMEREI DEPUTAŢILOR

Vă înaintăm, alăturat, raportul asupra propunerii legislative pentru completarea anexei la Legea nr.350/2001 privind amenajarea teritoriului si urbanismul, trimisă comisiei pentru examinare pe fond, cu adresa nr.Pl.x247 din 9 mai 2011.
PREŞEDINTE,

SULFINA BARBU
Comisia pentru administraţie publică, amenajarea teritoriului şi echilibru ecologic

Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, AMENAJAREA TERITORIULUI ŞI ECHILIBRU ECOLOGIC

	Bucureşti,
	22.06.2010

	Nr.
	26/195


R A P O R T      

asupra propunerii legislative pentru completarea anexei la Legea nr.350/2001 
privind amenajarea teritoriului si urbanismul

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x 247 din 9 mai 2011, cu dezbaterea pe fond în procedură obişnuită, a propunerii legislative pentru completarea anexei la Legea nr.350/2001 privind amenajarea teritoriului si urbanismul. 
La întocmirea prezentului raport Comisia a avut în vedere:

· avizul favorabil al Consiliului Legislativ (nr.1544/14.12.2010)

· punctul de vedere negativ al Guvernului (nr.951/21.04.2011)

Propunerea legislativă are ca obiect de reglementare modificarea şi completarea anexei nr.2 la Legea nr.350/2001 privind amenajarea teritoriului şi urbanismul, cu modificările şi completările ulterioare. Prin definiţiile propuse în proiect se urmăreşte eliminarea ambiguităţilor privind teritoriile unităţilor administrativ-teritoriale, implicit limitele teritoriale ale acestora, având în vedere că, în caz de litigiu, nu există posibilitatea întocmirii Planurilor urbanistice generale, ceea ce poate crea dificultăţi în accesarea fondurilor europene.
 
Comisia propune Plenului Camerei Deputaţilor adoptarea propunerii legislative cu amendamente admise, astfel cum sunt redate în Anexa la prezentul Raport.
 
Propunerea legislativă face parte din categoria legilor ordinare, conform art.76 alin.(2) din Constituţia României, republicată.

La lucrările comisiei au fost prezenţi 29 deputaţi, din totalul de 30 membri ai comisiei.


La dezbaterile care au avut loc în şedinţa comisiei din 21 iunie 2011 au participat, în conformitate cu prevederile art.54 şi 55 din Regulamentul Camerei Deputaţilor, republicat, domnul Eugen Curteanu – secretar de stat şi domnul Bogdan Suditu – şef serviciu în cadrul Ministerului Dezvoltării Regionale şi Turismului, precum şi domnul Liviu Grădinaru – director general în cadrul Ministerului Administraţiei şi Internelor.
Raportul comisiei a fost adoptat cu unanimitate de voturi.

Propunerea legislativă a fost respinsă de Senat în şedinţa din data de 4 mai 2011.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat. 

	PREŞEDINTE,
	SECRETAR,

	Sulfina BARBU
	Gheorghe CIOCAN


Expert, Roxana Feraru

ANEXA

Amendamente admise

În urma dezbaterilor, membrii Comisiei au admis următoarele amendamente:
	Nr. crt.
	Text Legea nr.350/2011
	Text propunere legislativă
	Amendamente propuse
	Motivarea amendamentelor propuse


	0
	1
	2
	3
	4

	1. 
	
	LEGE

pentru completarea anexei la Legea nr.350/2001 privind amenajarea teritoriului şi urbanismul
	LEGE

pentru completarea anexei nr.2 la Legea nr.350/2001 privind amenajarea teritoriului şi urbanismul
(Autor: Comisia pentru administraţie publică, amenajarea teritoriului şi echilibru ecologic)

	Tehnică legislativă

	2. 
	
	
Art.I. – Anexa nr.2 la Legea nr.350/2001 privind amenajarea teritoriului şi urbanismul, publicată în Monitorul Oficial al României, Partea I, nr.373 din 10 iulie 2001, cu modificările şi completările ulterioare, se completează după cum urmează:


	Nemodificat
	

	3. 
	____________________
	
1. La anexa nr.2 „Definirea termenilor utilizaţi în lege” după expresia „Structură urbană” se introduce o nouă expresie, cu următorul cuprins:

· Limitele unităţii administrativ-teritoriale – sunt linii reale sau imaginare, stabilite prin lege, prin care se delimitează teritoriul unei unităţi administrative de teritoriul altor unităţi administrative

	
1. După expresia „Documentaţie de amenajare a teritoriului şi de urbanism” se introduce o nouă expresie, cu următorul cuprins:

· Limitele unităţii administrativ-teritoriale – linii reale sau imaginare, stabilite prin lege, prin care se delimitează teritoriul unei unităţi administrative de teritoriul altor unităţi administrative
(Autor: deputat Vasile Gherasim – Grup parlamentar al PDL)

	Pentru unitate în redactare. Definirea termenilor utilizaţi în lege se face în ordine alfabetică.

	4. 
	· Teritoriu administrativ - suprafaţa delimitată de lege, pe trepte de organizare administrativă a teritoriului: naţional, judeţean şi al unităţilor administrativ-teritoriale (municipiu, oraş, comună).
	
2. La anexa nr.2 „Definirea termenilor utilizaţi în lege” expresia „Teritoriu administrativ” se modifică şi va avea următorul cuprins:

· Teritoriul unităţii administrativ-teritoriale – suprafaţa delimitată de lege, reprezentând suprafaţa totală a teritoriilor localităţilor componente.


	Se elimină.
(Autor: deputat Vasile Gherasim – Grup parlamentar al PDL)
	Prevederile punctului 2 sunt preluate la punctul 3, care a devenit  punctul 2.

	5. 
	________________
	
3. La anexa nr.2 „Definirea termenilor utilizaţi în lege” după expresia „Teritoriu administrativ” se introduce o nouă expresie, cu următorul cuprins:

· Teritoriul administrativ al localităţii – reprezintă suprafaţa constituită din suprafaţa agricolă (teren arabil, păşuni, fâneţe, vii şi livezi), suprafaţa fondului forestier, suprafaţa ocupată de construcţii şi amenajări de infrastructură (căi de comunicaţie, echipare energetică, lucrări de gospodărire a apelor), bălţi şi suprafaţa aferentă intravilanului (construcţii şi amenajări), a căror carte funciară sau alte evidenţe funciare au aparţinut localităţii respective la data intrării în vigoare a Legii nr.2/1968 privind organizarea administrativă a teritoriului Republicii Socialiste România.
	
2. După expresia „Teritoriu administrativ” se introduc două noi expresii, cu următorul cuprins:

· Teritoriul administrativ al localităţii – suprafaţa constituită din suprafaţa agricolă (teren arabil, păşuni, fâneţe, vii şi livezi), suprafaţa fondului forestier, suprafaţa ocupată de construcţii şi amenajări de infrastructură (căi de comunicaţie, echipare energetică, lucrări de gospodărire a apelor), bălţi şi suprafaţa aferentă intravilanului (construcţii şi amenajări), a căror carte funciară sau alte evidenţe funciare au aparţinut localităţii respective la data intrării în vigoare a Legii nr.2/1968 privind organizarea administrativă a teritoriului României.
· Teritoriul unităţii administrativ-teritoriale - suprafaţa delimitată de lege, reprezentând suprafaţa totală a teritoriilor localităţilor componente.
(Autor: deputat Vasile Gherasim – Grup parlamentar al PDL)

	Prin repunerea în vigoare a Legii nr.2/1968 prin Decretul-lege nr.38/1990, publicat în Monitorul Oficial al României, Partea I, nr.14 din 23 ianuarie 1990, a fost actualizat şi titlul acestei legi, în conformitate cu denumirea actuală a statului.

	6. 
	
	
Art.II. – La intrarea în vigoare a prezentei legi, orice dispoziţie contrară se abrogă.

	Se elimină.
(Autor: Comisia pentru administraţie publică, amenajarea teritoriului şi echilibru ecologic)

	Norma generică „orice dispoziţie contrară se abrogă”, vizând acele prevederi care ar fi contrare soluţiilor preconizate  prin noua reglementare, nu este recomandată de normele de tehnică legislativă, întrucât numai prin abrogări exprese se poate realiza o departajare certă a legislaţiei active de cea care trebuie considerată scoasă din vigoare. 

	7. 
	
	
	
Art.II. - Legea nr.350/2001 privind amenajarea teritoriului şi urbanismul, publicată în Monitorul Oficial al României, Partea I, nr.373 din 10 iulie 2001, cu modificările şi completările ulterioare, precum şi cu completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.
(Autor: Comisia pentru administraţie publică, amenajarea teritoriului şi echilibru ecologic)

